hotchpotch/miracl-hf-unified huggingface dataset:
Ernst Trygger
Ernst Trygger (27. lokakuuta 1857 Tukholma – 23. syyskuuta 1943) oli ruotsalainen poliitikko, professori, finanssimies ja pääministeri.
Trygger oli kapteeniluutnantti Alfred Tryggerin ja Charlotte von Schmiterlöwin poika. Hän opiskeli lainoppia ja yleni professoriksi 1889 Uppsalassa. Vuonna 1897 hänet valittiin ensimmäiseen kamariin eduskuntaan. Siellä hän otti osaa Ruotsin ja Norjan unionia koskeneeseen keskusteluun.
Kun Hjalmar Brantingin hallitus kaatui 1923, Tryggeristä tuli Ruotsin pääministeri. Mutta jo vuoden 1924 vaalien jälkeen hän joutui jättämään pääministeripaikkansa Brantingille. Kasakkavaaliksi (""kosackvalet"") kutsutun kovan vaalitaistelun jälkeen porvarit voittivat vuonna 1928: Arvid Lindman perusti hallituksen, jossa Trygger oli ulkoasiainministeri. Kun tämä hallitus kaatui, Trygger luopui pikkuhiljaa politiikasta. Vuonna 1933 Bernhard Johanssonista tuli ensimmäisen kamarin oikeiston johtaja.
Päivä on koittava
Päivä on koittava on yhdysvaltalainen W. S. Van Dyken ohjaama elokuva vuodelta 1942.
Elokuva kertoo yhdysvaltalaisesta pariskunnasta, joka menettää syntymättömän lapsensa Lontoon pommituksissa, ja adoptoi kaksi samassa pommituksessa orvoiksi jäänyttä lontoolaislasta. Pariskuntaa esittävät Robert Young ja Laraine Day, lapsia Margaret O'Brien ja Clifford Severn. Tämä elokuva vahvisti O'Brienin asemaa lapsitähtenä.
Matti Poutiainen (poliitikko)
Matts ”Matti” Poutiainen () oli suomalainen poliitikko. Hänen puolueensa oli Maalaisliitto.
Poutiainen toimi kansanedustajana vajaan yhdeksän vuoden ajan, elokuusta 1908 huhtikuuhun 1917. Hänet valittiin eduskuntaan Viipurin läänin itäisestä vaalipiiristä ja eduskunnan valiokunnista hän oli jäsenenä lakivaliokunnassa ja suuressa valiokunnassa.
Poutiainen oli varsinaiselta ammatiltaan maanviljelijä, jona hän toimi synnyinkunnassaan Sortavalan maalaiskunnassa vuoteen 1918. Hän oli naimisissa. Hänen puolisonsa oli Palagea Ihatsu, jonka kanssa hän avioitui vuonna 1883. Poutiaisen vanhemmat olivat varanimismies Pekka Poutiainen ja Maria Saikkonen.
Tatra JK 2500
Tatra JK 2500 oli tšekkoslovakialaisen muotoilijan Július Kubinskýn suunnittelema urheiluauto. Mallia valmistettiin yksi prototyyppi vuonna 1955.
Kubinský sai idean urheiluauton valmistamisesta vuonna 1951 ollessaan johtajana korivalmistaja Karosalla Brnossa. Armeijan tilaukset olivat hiipuneet ja tehtaalla oli vapaata kapasiteettia, jolle haettiin käyttöä. Projektin nimeksi tuli JK-009, jossa numero tarkoitti Kubisnkýn suunnitteluprojektin järjestysnumeroa. Alustava suunnitelma rungon rakenteesta ja korin muodosta valmistui jo samana syksynä. Suunnitelma oli lupaava, mutta hanke osoittautui odotettua vaikeammaksi. Kylmän sodan puhkeaminen johti armeijan tilausten kasvuun ja projekti hyllytettiin. Hanke kuitenkin siirrettiin yksityiseen autotalliin, jossa sitä jatkettiin työajan jälkeen. Prototyyppi valmistui lopulta keväällä 1955.
Auto esiteltiin yleisölle ja se aiheutti valtavan innostuksen. Ostotarjouksia sateli ulkomaita myöten. Sen muotoilu oli onnistunut, sillä se oli ajanmukainen ja urheilullinen.
Autossa oli aluksi Alfa Romeon 2 500-kuutioinen kuusisylinterinen rivimoottori, joka oli varustettu kahdella kannen yläpuolisella nokka-akselilla. Moottorin teho oli 66 kW.Tällä moottorilla varustettuna auto saavutti 170 km/h huippunopeuden. Alfan moottoria käytettiin aluksi siksi, että ensisijaisesti haluttua Tatran moottoria oli tuohon aikaan vaikea saada. Myöhemmin siihen kuitenkin saatiin Tatra T603:n ilmajäähdytteinen V8-moottori, jonka teho oli 55 kW. Autolla lähetettiin testattavaksi Tatralle Kopřivniceen, jonka jälkeen siihen tehtiin lukuisia muutoksia. Moottorin tehoa kasvatettiin 103 kilowattiin ja alustaa parannettiin. Tämän jälkeen auton huippunopeus saatiin 207 kilometriin tunnissa.
Moottorin takana oli Alfa Romeon nelivaihteinen vaihteisto. Takana oli De Dion -akselisto. Kantavana rakenteena oli keskusputkirunko. Pyörillä oli rumpujarrut ja 16-tuumaiset pinnavanteet.
Prototyypin kori oli rakennettu puukehikon varaan. Autossa oli kaksi 30 litran polttoainetankkia, jotka oli sijoitettu takapyöränkaarien taakse. Akseliväli oli 2 300 mm. Kun autoon saatiin ilmajäähdytteinen moottori ja jäähdytintä ei enää tarvittu, varapyörä sijoitettiin sen paikalle.
Auton ominaisuuksia parannettiin testeistä saatujen tulosten myötä. Akselipainot jakautuivat ajo-ominaisuuksien kannalta lähes ihanteellisesti: etuakselille kohdistui 51 % kuormasta, taka-akselille 49 %.
Tatran pääjohtaja Ladislav Hojecký kiinnostui autosta ja sopi Kubinskýn kanssa viiden kappaleen esisarjan valmistuksesta, mutta tämä kariutui maan poliittisen johdon vastustuksen takia. Kubinský kuitenkin jatkoi auton kehittämistä. Autoon suunniteltiin uudet 15-tuumaiset vanteet, jotka paransivat jarrujen jäähdytystä. Samalla jarrurummut vaihdettiin halkaisijaltaan pienempiin mutta tehokkaampiin.
Kubinský käytti autoa kolmentoista vuoden ajan. Hän aiheutti autollaan hämmennystä poliiseille Praha–Brno -valtatiellä. Auto myytiin 1960-luvun lopussa eikä sen kohtalo ole tiedossa.
Käynnistysmoottori
Käynnistysmoottori (tunnetaan myös nimillä starttimoottori tai startti) on tasavirtamoottori, joka pyörittää polttomoottoria, kunnes se alkaa pyöriä itse. Tätä tapahtumaa kutsutaan sähköiseksi käynnistämiseksi.
Sekä ottomoottori että dieselmoottori tarvitsee alussa ulkopuolista voimaa liikkumiseen, ennen kuin moottori pystyy liikuttamaan itse itseään. Alun perin moottori käynnistettiin käsin veivaamalla, mutta se oli epämukavaa, hankalaa ja vaarallista. Joskus veivi saattoi moottorin käynnistyessä jäädä pyörimään kampiakselin mukana ja aiheuttaa näin vaaratilanteen. Tällä tavoin sattuneiden onnettomuuksien vuoksi keksittiin sähköllä toimiva käynnistysmoottori, jolloin veiviä ei enää tarvittu.
Felix Hamrin
Felix Teodor Hamrin (14. tammikuuta 1875 Mönsterås, Kalmarin lääni – 27. marraskuuta 1937 Jönköping) oli ruotsalainen kauppamies, poliitikko ja pääministeri.
Hamrin oli nahkakauppias Carl Gustaf Petersson Hamrinin ja Maria Cedergrenin poika. Hän opiskeli Eksjössä ja Göteborgissa, jonka jälkeen hän piti kauppaa Jönköpingissä 1903–1930. Hamrin valittiin eduskuntaan 37-vuotiaana liberaalina. Ekmanin hallituksessa hän oli vuosina 1926–1928 kauppaministeri. Kun Ekman Kreugerin romahduksen jälkeen joutui jättämään paikkansa ennen vuoden 1932 vaaleja, Hamrinista tuli pääministeri. Hän on ollut vähiten aikaa Ruotsin pääministerinä, vain 50 päivää. Vaalien jälkeen hän erosi tappion takia.
Hamrin oli lyhyen aikaa Frisinnade folkpartietin puheenjohtaja (1933–1935). Hänestä tuli myös uuden Folkpartietin ensimmäinen puheenjohtaja (1934–1936). Maaherrana Jönköpingin läänissä hän oli 1930–1937.
Hänet on haudattu Svanhalsin hautausmaalle pohjoiseen Ödeshögistä.
Magnesiumfosfidi
Magnesiumfosfidi (MgP) on magnesium- ja fosfidi-ioneista koostuva epäorgaaninen ioniyhdiste. Magnesiumfosfidia käytetään pääasiassa hyönteis- ja jyrsijämyrkkynä.
Magnesiumfosfidia voidaan valmistaa alkuaineistaan. Magnesium- ja fosforijauheet reagoivat keskenään 300–600 °C lämpötilassa muodostaen magnesiumfosfidia. Prosessissa katalyyttinä käytetään yleensä joko klooria, bromia, jodia tai näiden yhdisteitä.
Magnesiumfosfidin käyttö tuhoeläinten torjunnassa perustuu erittäin myrkylliseen fosfiinikaasuun. Kosteus hajottaa magnesiumfosfidin, jolloin muodostuu fosfiinin lisäksi magnesiumhydroksidia.
Magnesiumfosfidia käytetään tuhoeläinten hävittämiseen pääasiassa suljetuissa tiloissa kuten varastoissa ja jyrsijöiden kaivelemissa koloissa ja käytävissä. Kosteuden vapauttava fosfiinikaasu vaikuttaa hengitysteiden välityksellä ja on myrkyllistä hyönteisten kaikille kehitysasteille.
Magnesiumfosfidia voidaan käyttää myös merellä käytettävissä signaalipanoksissa. Merivesi reagoi magnesiumfosfidin kanssa tuottaen fosfiinikaasua, joka on erittäin helposti syttyvää ja tällaisia panoksia käytetään sijainnin osoittamiseen.
Magnasiumfosfidi on myrkyllistä. Aineen hengittäminen aiheuttaa hengitysvaikeuksia, yskää, pääkipua sekä huonovointisuutta ja kipua vatsassa. Nieltynä magnesiumfosfidi voi aiheuttaa oksentelua, kouristuksia ja tajuttomuuden.
Fanipal
Fanipal () eli Fanipol () on noin 12 700 asukkaan pienehkö kaupunki Valko-Venäjän Minskin alueen Dzjaržynskin piirissä, vain 24 kilometriä Minskin keskustasta lounaaseen.
Tämän pääkaupunki Minskin esikaupungin tärkeimpiin liikenneyhteyksiin kuuluvat Minskistä saapuva rautatie, joka jatkaa Fanipalin jälkeen lounaassa muun muassa Baranavitšyyn ja Brestiin. Minskin lounaiset lähijunat pysähtyvät tämän radan Fanipolin asemalla. Maantieväylistä tärkein on kaupungin keskustan pohjoisesta ohittava moottoritie M1 (eli eurooppatie E30, reittinään Varsova- Brest- Baranavitšy - Minsk -Orša- Moskova).
InCulto
InCulto on liettualainen popyhtye. Yhtyeen perusti kolumbialaistaustainen Jurgis Didžiulis. InCulto aloitti toimintansa vuonna 2003. He ovat olleet ehdolla Best Baltic Act -palkinnon saajaksi MTV Europe Music Awards -gaalassa.
Vuonna 2010 InCulto edusti Liettuaa Eurovision laulukilpailussa kappaleella "Eastern European Funk". Laulussa otetaan huumorin keinoin kantaa itäisen ja läntisen Euroopan eroihin.
Master Blaster
Master Blaster on saksalainen yhtye, joka soittaa elektronista tanssimusiikkia sekä trancea. Master Blasterin perusti trance-tuottaja Sascha van Holt yhdessä DJ:nä ja tuottajana toimineen Rico Bernasconin ja trance-tuottaja Mike De Villen kanssa.
Master Blastersin ensimmäinen single oli ”Hypnotic Tango” vuonna 2002. Tämän jälkeen vuonna 2003 Master Blaster julkaisi kaksi maxisingleä (enemmän kuin kaksi tavallista raitaa), jotka olivat ”Ballet Dancer” ja ”How Old R U?”. Samana vuonna ilmestyi myös albumi, "We Love Italo Disco".
Master Blasterillä on yhteensä 13 julkaisua, joista uusin on vuonna 2012 tullut single ” Let's Get Mad”.
Iisveden koulu
Iisveden koulu on Suonenjoen Iisvedellä sijaitseva alakoulu, joka on toiminut vuodesta 1924. Nykyinen koulurakennus on valmistunut vuonna 1954 ja vuonna 2010 koulussa oli 70 oppilasta ja neljä luokanopettajaa.
Ennen varsinaisen ensimmäisen koulurakennuksen valmistumista koulu toimi vuokrahuoneistossa Karsikonmäellä opettajanaan Ellen Viholainen. Ensimmäinen Iisvedellä sijaitseva kansakoulurakennus valmistui vuonna 1927. Myöhemmin oppilasluvun kasvaessa Iisvedelle alettiin rakentaa suurempaa koulua, jolloin osa oppilaista jouduttiin sijoittamaan väliaikaisesti muualle.
Täten valmistunut, vieläkin toiminnassa oleva koulurakennus saatiin valmiiksi syksyllä 1954.
Koulun kotisivut
Falconer (albumi)
Falconer on saman nimisen yhtyeen eponyymi esikoisalbumi, joka julkaistiin 8. toukokuuta 2001. Albumin kappaleista ”Mindtraveller”, ”Lord of the Blacksmiths”, ”Entering Eternity” ja ”Substitutional World” olivat ilmestyneet aiemmin yhtyeen vuonna 1999 julkaistulla demolla, joskin kaksi jälkimmäistä olivat demolla erilaisia sävellyksiltään ja sanoiltaan.
Kaikki kappaleet säveltänyt ja sanoittanut Weinerhall, ellei toisin mainittu.
Chapters from a Vale Forlorn
Chapters from a Vale Forlorn on Falconerin toinen studioalbumi, joka julkaistiin 12. maaliskuuta 2002. Albumilla käytettiin ensi kertaa yhtyeen ulkopuolisia vierailevia sessiomuusikoita, jotka laajensivat yhtyeen musiikillista ilmettä. Albumi oli viimeinen Mathias Bladin kanssa tehty Falconer-albumi, ennen vuoden 2006 albumia "Northwind", jolloin hän palasi yhtyeeseen. Se oli myös 40 minuutin kestollaan Falconerin tähänastisista albumeista lyhin.
Kaikki kappaleet säveltänyt ja sanoittanut Weinerhall, ellei toisin mainita.
Clavia
Clavia DMI on vuonna 1983 perustettu ruotsalainen virtuaalianalogisia syntetisaattoreita, digitaalipianoja sekä digitaalisesti mallinnettuja sähköurkuja ja sähköpianoja valmistava yritys. Lisäksi se on valmistanut digitaalisia lyömäsoittimia ddrum-nimellä. Clavian soittimet ovat tulleet tunnetuksi niiden punaisesta väristä.
Clavian teki tunnetuksi sen vuonna 1995 julkaisema virtuaalianaloginen Nord Lead -syntetisaattori. Myöhemmin siitä julkaistiin päivitetyt versiot Nord Lead 2, Nord Lead 2X ja Nord Lead 3, Nord Wave, Nord Lead 4 sekä uusimpana vuonna 2014 Nord Lead A1. Vuonna 2001 Clavia julkaisi Nord Electron, joka pyrki mallintamaan digitaalisesti Hammond-urkuja sekä klavinettia ja Rhodes-sähköpianoa. Electrosta julkaistiin päivitetyt versiot Nord Electro 2, 3 ja 4. Nord C1- ja C2-uruissa on mallinnettuna Hammondin lisäksi myös Farfisa- ja VOX-urut. Nordin lippulaivasarja on nimeltään Nord Stage.
Lappeenrannan kaupunginteatteri
Lappeenrannan kaupunginteatteri on suomalainen ammattiteatteri, joka tuottaa vuosittain 5–7 ensi-iltaa. Teatterin käytössä on kaksi näyttämöä. Nykyinen teatteri sijaitsee Lappeenrannassa kauppakeskus IsoKristiinan yhteydessä.
Teatteria on johtanut Timo Sokura elokuusta 2015 alkaen. Hänen jälkeensä johtajana aloittaa 1. elokuuta 2018 Iiris Rannio. Sopimus on kolmivuotinen.
Lappeenrannassa oli teatteritoimintaa jo 1800-luvun alkupuoliskolla, ja teatterihuone valmistui 1849. Sen saamisessa oli aloitteellinen piirilääkäri A. W. Dammer, joka muodosti osakeyhtiön.
Lappeenrannan teatterielämä jatkui Lappeenrannan vapaaehtoisessa palokunnassa (perustettu 1879), jonka tehtäviin kuului myös iltamien ja näytelmäiltojen järjestäminen. Palokunnalle valmistui vuonna 1905 oma talo, jossa oli myös teatterille soveltuva suuri sali. Vuonna 1907 perustettiin VPK:n näyttämöseura, joka sen muotoisena jatkoi aina vuoteen 1913. Tälle pohjalle perustettiin vuonna 1913 Työväen Näyttämö, jonka toiminta päättyi kuitenkin sisällissotaan ja esitystilana toimineen työväentalon tuhoutumiseen tulipalossa.
Vuonna 1918 syntyi Lappeenrannan Näyttämöyhdistys ylläpitämään Lappeenrannan Näyttämöä, jonka tehtävänä oli perustaa uusi teatteri kilpailemaan Työväen Näyttämön kanssa. Vuonna 1923 syntyi puolestaan Lappeenrannan Teatteriyhdistys ylläpitämään perustetun Lappeenrannan Teatterin toimintaa.
Kahden rinnakkaisen teatterin toiminta päättyi vuonna 1935, kun Lappeenrannan Teatterin toiminta päättyi harjoitus- ja esiintymistilojen puutteeseen. Tällöin useat Lappeenrannan Teatterin näyttelijät siirtyivät Työväen Näyttämön näyttelijöiksi. Työväen Näyttämö toimi vuonna 1924 valmistuneessa uudessa työväentalossa. Työväen Näyttämö vaihtoi nimensä Työväen Teatteriksi vuonna 1947.
Lappeenrantalaisesta ammattiteatterista 1940-luvulla syntynyt suunnitelma toteutui lopulta vuonna 1948, kun Lappeenrannan Teatterin suunnittelu aloitettiin. Vuonna 1949 päätettiin virallisesti Lappeenrannan kaupunginteatterin perustamisesta. Tarpeisto hankittiin Työväen Teatterin jäämistöstä, ja kaupunginteatteri asettui työväentaloon, jossa se toimi aina 1980-luvulle saakka.
Lappeenrannan kaupunginteatterin uudet tilat entisessä elokuvateatteri Jukolassa otettiin käyttöön lopulta vuonna 1982. Elokuvateatterin nimi näkyi teatterin suuren näyttämön nimessä, joka oli "Jukola-sali". Myöhemmin toiseksi näyttämöksi muutettiin ravintola Kaksi Rakuunaa, jossa toimi myöhemmin pieni näyttämö "Veeran kammari".
Teatterirakennus kärsi pahoista sisäilmaongelmista ja lopulta päädyttiin sen purkamiseen. Uusi kaupunginteatteri päätettiin rakentaa kauppakeskus IsoKristiinan yhteyteen, kun kauppakeskusta samalla laajennettiin. Marraskuussa 2015 avattiin uuden teatterin pieni näyttämö, ja teatterin avajaisia vietettiin 15. tammikuuta 2016.
Disyaani
Disyaani eli syaani eli syanogeeni (CN) on yksi syaaniyhdisteistä, joka voidaan luokitella myos yhdeksi nitriileistä.
Disyaani on erittäin myrkyllinen kaasu, joka muistuttaa kemiallisesti alkuaineiden jaksollisen järjestelmän 17. ryhmän halogeeneja ja sitä voidaankin pitää yhtenä niin kutsutuista pseudohalogeeneista. Disyaanikaasua muodostuu, kun jalojen metallien syanidit hajaantuvat niitä kuumennettaessa, esimerkiksi:
2 AgCN (s) → 2 Ag (s) + (CN) (g)
Tai:
Hg(CN) (s) → Hg (s) + (CN) (g)
Hydroksidien ja disyaanin välisessä reaktiossa muodostuu syanideja ja syanaatteja.
(CN) + 2 NaOH → NaCN + NaCNO + HO
"Epäorgaanisen kemian perusteet. Harjoitustyöt." Helsingin yliopisto, Kemian laitos, Epäorgaanisen kemian laboratorio, 2008.
Prem Tinsulanonda
Prem Tinsulanonda (, s. 26. elokuuta 1920) on thaimaalainen kenraali evp., joka toimi maan pääministerinä 1980–1988.
Syrjäytetty pääministeri Thaksin Shinawatra ja hänen tukijansa syyttävät häntä vuoden 2006 sotilasvallankaappauksen suunnittelusta ja sen jälkeisen Surayud Chulanontin hallituksen valtaannostosta.
Prem oli kuningas Bhumibol Adulyadejin valtaneuvoston puheenjohtaja ja kuninkaan kuoltua 13. lokakuuta 2016 hän toimi maan valtionhoitajana 1. joulukuuta asti, jolloin parlamentti nimitti prinssi Maha Vajiralongkornin virallisesti uudeksi kuninkaaksi.
Premin edeltäjä pääministerinä oli kenraali Kriangsak Chomanan, joka johti sotilasvallankaappausta 1977. Kriangsak luopui vallasta vapaaehtoisesti helmikuussa 1980, jolloin armeijan komentaja Premista tuli pääministeri.
Huhtikuussa 1981 "Nuorten upseerien klubi" -niminen ryhmittymä, lempinimeltään "nuorturkkilaiset" (the Young Turks) kapinoi ja hallitsi kaksi päivää pääkaupunkia, muttei saanut kuninkaan hyväksyntää vallankaappaukselleen. Toinen vallankaappausyritys vuonna 1985 kesti vain kymmenisen tuntia.
Aiguille d’Argentière
Aiguille d'Argentière on 3 902 metriä korkea Grajisilla Alpeilla Ranskan ja Sveitsin rajalla sijaitseva vuori.
Sen huipulle kiipesivät ensimmäisinä Edward Whymper ja A. Reilly oppaiden Michel Croz, M. Payot ja H. Charlet kanssa 15. heinäkuuta 1864.
Mont Collon
Mont Collon on 3 637 metriä korkea vuori Sveitsin Valais'n Alpeilla.
Bietschhorn
Bietschhorn on 3 934 metriä korkea vuori Sveitsissä, Bernin Alpeilla. Vuori kuuluu Jungfrau-Aletsch-maailmanperintökohteeseen.
Greg Ballard
Gregory A. Ballard (s. 20. marraskuuta 1954) on yhdysvaltalainen republikaanipoliitikko. Hän on oli Indianapolisin pormestari kahden kauden ajan vuosina 2008–16. Hän ei pyrkinyt enää kolmannelle kaudelle.
Ballard palveli vuosina 1978–2001 Yhdysvaltain merijalkaväessä ja Persianlahden sodassa.
ArtHelsinki
ArtHelsinki on Suomen ainoa nykytaiteen messutapahtuma. Tapahtuma on järjestetty vuodesta 2008 alkaen. Vuosina 2008 ja 2009 ArtHelsinki järjestettiin Helsingin Wanhassa Satamassa, vuonna 2010 se siirtyi Messukeskukseen Pasilaan, jossa näyttely on nyttemmin ajoitettu ja sijoitettu vuosittain alkusyksyllä pidettävän Habitare-näyttelyn yhteyteen. Tapahtuman perustaja Tuure Leppämäki möi tapahtuman Suomen Messuille vuonna 2012.
Messut järjestetään vuosittain. ArtHelsinkiin voivat osallistua vaihtuvia nykytaiteen näyttelyitä järjestävät galleriat. Mukana myös teollisuus- ja käsityötaiteen osio. Tapahtuma toimii yksityisin varoin. Se on perustettu edistämään kuvataiteen merkitystä suomalaisessa arjessa ja kasvattamaan taiteen kysyntää.
Paholaisen kirjeopisto
Paholaisen kirjeopisto ("The Screwtape Letters") on brittiläisen kirjailijan C. S. Lewisin kaunokirjallinen läpimurtoteos, joka ilmestyi 1942. Se on ilmestynyt kahtena suomennoksena. Tyyni Tuulion suomennos ilmestyi 1950, Taneli Junttilan 2007.
Teos on kirjekokoelma, jossa demonien hallinto-osaston kansliapäällikkö Pora (engl. Screwtape) luennoi harhaanjohtamisen taidosta nuorelle veljenpojalleen Koiruoholle (Tuulion käännöksessä Mali). Suomennoksen loppuun on liitetty Lewisin The Saturday Evening Post -lehdessä julkaisema Poran poliittisesti värittynyt tervehdyspuhe Nuorten pirujen korkeakoulussa "Screwtape Proposes a Toast".
Ateistista kristityksi kääntyneen Lewisin toi laajemman yleisön tuntemaksi toisen maailmansodan aikana juuri "Paholaisen kirjeopisto", jossa paholaisen kiusaama romaanihenkilö menee Englannin kodinturvajoukkoihin ja pommitusten raivaajaksi. Tuonaikaisten lukijoiden oli helppo samastua häneen ja pelkuruuteen, joka on yksi teoksen avaimia moraalisen maailman löytämiseen.
Teoksessa käydään sotaa kahdella tasolla, toisaalta konkreettista sotaa Saksaa vastaan, toisaalta sotaa käyvät keskenään jumalalliset ja demoniset henkivallat.
Lewis kirjoittaa teoksen myöhempien painosten alkusanoissa, kuinka hän ahdistui äärimmilleen kirjoitusvaiheessa Poran ja Koiruohon maailmasta ja ajatuksista eikä siksi voinut silloin ajatella jatko-osan kirjoittamista. Teoksen lyhyt jatko, "Screwtape Proposes a Toast", ilmestyi kuitenkin Saturday Evening Postissa vuonna 1959.
Grime vs. Grandeur
Grime vs. Grandeur on Falconerin neljäs studioalbumi, joka julkaistiin 3. toukokuuta 2005. Albumilla yhtye jätti folkmusiikkivaikutteensa pois ja sen kappaleet ovat perinteisempää power metallia. Muutos ei ollut fanien mieleen ja yhtyeen pääasiallisen säveltäjän Stefan Weinerhallin mielestä albumi ei kuulostanut Falconerilta. Muutoksen taustalla oli ollut tarve säveltää musiikkia heidän uuden laulajansa äänialalle sopivaksi. Albumi jäi viimeiseksi Falconer-albumiksi Kristoffer Göbelin kanssa, mutta ensimmäiseksi rytmikitaristi Jimmy Hedlundin ja basisti Magnus Linhardtin kanssa. Kappaleesta ”Emotional Skies” kuvattiin yhtyeen ensimmäinen musiikkivideo.
Milan Bartovič
Milan Bartovič (s. 9. huhtikuuta 1981 Trenčín, Tšekkoslovakia) on slovakialainen jääkiekkoilija, joka pelaa HC Bílí Tygři Liberecin joukkueessa Tšekin Extraligaa. Aikaisemmin hän pelasi Elitserienia Malmö Redhawksin joukkueessa. Buffalo Sabres varasi hänet .
Bartovič pelasi ensimmäiset ottelunsa Pohjois-Amerikassa kaudella 2001–2002 AHL:ssä Rochester Americansin joukkueessa. Kaudella 2004–2005 Bartovič pelasi NHL:ssä Buffalo Sabresin joukkueessa yhteensä 26 ottelua. Hänet vaihdettiin lokakuussa 2005 Chicago Blackhawksiin. 24 pelin jälkeen Bartovičistä tuli vapaa pelaaja, ja hän siirtyi Ruotsiin kaudelle 2006–2007. Kesällä 2007 hän allekirjoitti yhden vuoden sopimuksen Atlanta Thrashersin kanssa.
Vuosina 2006, 2009 ja 2010 hän on ollut myös mukana Slovakian jääkiekkomaajoukkueessa.
Rhodes (täsmennyssivu)
Rhodes voi tarkoittaa seuraavia:
HC 05 Banská Bystrica
HC 05 Banská Bystrica on slovakialainen jääkiekkoseura, joka pelaa Slovakian Extraliigassa. Joukkue perustettiin vuonna 2005 kun "SaHK Iskra Banská Bystrica" lopetti toimintansa.
Äiti Peloton ja hänen lapsensa
Äiti Peloton ja hänen lapsensa () on Bertolt Brechtin kirjoittama sodanvastainen näytelmä. Näytelmä sai ensiesityksensä Brechtin ohjaamana Zürichin Schauspielhausissa 1941.
Näytelmän musiikin on säveltänyt Paul Dessau. Näytelmän suomenkielisen käännöksen on laatinut Elvi Sinervo (1975). Aikaisempi suomennos "Barbara peloton ja hänen lapsensa" vuodelta 1941 oli Erkki ja Katri Valan käsialaa.
Raleigh-Durhamin kansainvälinen lentoasema
Raleigh-Durhamin kansainvälinen lentoasema sijaitsee 14 kilometrin päässä Morrisvillen kaupungista koilliseen Waken piirikunnassa Pohjois-Carolinassa Yhdysvalloissa. Vuonna 2014 sitä käytti 9 545 360 matkustajaa.
Northwind
Northwind on Falconerin viides studioalbumi, joka julkaistiin 22. syyskuuta 2006. Se on yhtyeen ensimmäinen laulaja Mathias Bladin paluun jälkeen tekemä albumi. Falconerin pääasiallinen säveltäjä Stefan Weinerhall ei ollut tyytyväinen edellisen "Grime vs. Grandeur" -albumin yhtyeen aikaisemmasta tuotannosta eroavaat ilmeeseen. He halusivat palata ensimmäisten Falconer-albumien tunnelmaan, ja päättivät pyytää Bladia takaisin, koska hänen äänensä soveltui parhaiten sellaiseen musiikkiin. Albumilta folk-vaikutteet kuuluivat jälleen, ja se oli lisäksi hieman aikaisempaa hidastempoisempi, mutta nopeita kappaleita oli myös mukana. Ensimmäistä kertaa Falconer sävelsi albumille ruotsinkielisen kappaleen, "Himmel så trind". Kappale "Long Gone By" oli sävelletty edellistä levyä varten nimellä "Tonight" eri sanoituksilla. Albumista julkaistiin myös kahden levyn erikoispainos, jossa toinen levy sisälsi neljä Falconerin versiota ruotsalaisista kansanlauluista ja videomateriaalia albumin nauhoituksista.
Sävellys ja sanoitus Weinerhall, ellei toisin mainita
Among Beggars and Thieves
Among Beggars and Thieves on Falconerin kuudes studioalbumi, joka julkaistiin 2. syyskuuta 2008. Se on teema-albumi, jonka kaikki kappaleet kertovat Ruotsin historiasta. Esimerkiksi kappale ”Man of the Hour” kertoo Kronan-laivan uppoamisesta ja ”Carnival of Disgust” julkisista teloituksista. Jälkimmäisestä kappaleesta kuvattiin musiikkivideo. Musiikiltaan albumi edellistä Northwindiä aggressiivisempi, riffipainotteisempi ja teknisempi rauhallisemman "Northwind" -albumin jälkeen..
Kaikki kappaleet säveltänyt ja sanoittanut Weinerhall, ellei toisin mainita.
Nikolai Kuljomin
Nikolai Vladimirovitš Kuljomin ( ; s. 17. heinäkuuta 1986 Magnitogorsk, Venäjän SFNT, Neuvostoliitto) on venäläinen ammattijääkiekkoilija, joka pelaa NHL-joukkue New York Islandersissa. Hän oli Toronto Maple Leafsin 2. kierroksen 44. varaus vuoden .
NHL:n kaudella 2008–2009 Kuljomin pelasi muun muassa Niklas Hagmanin kanssa samassa ketjussa. Montreal Canadiensia vastaan pelatussa ottelussa Kuljomin saavutti parhaat pisteensä tähän mennessä: yhden maalin ja kaksi syöttöä. Kuljominin ensimmäinen maali syntyi Detroit Red Wingsia vastaan 9. lokakuuta 2008.
Tammikuussa 2009 Kuljomin lähetettiin Toronton farmijoukkueeseen. Hän vietti kauden 2009–2010 alun siellä, kunnes kutsuttiin takaisin paikkaamaan Viktor Stålbergin kokoonpanossa.
Heinäkuussa 2014 Kuljomin siirtyi New York Islandersiin neljän vuoden sopimuksella.
Dominic Antonelli
Dominic Anthony "Tony" Antonelli (s. 23. elokuuta 1967 Detroit, Michigan) on yhdysvaltalainen NASAn astronautti. Hän on osallistunut sukkulalennoille STS-119 ja STS-132.
Antonelli syntyi Detroitissa, Michiganissa, mutta kasvoi Indianassa ja Pohjois-Carolinassa. Hän on naimisissa ja hänellä on kaksi lasta.
Antonelli palveli Yhdysvaltain laivastossa lentäjänä ja laskeutumisupseerina lentotukialus "USS Nimitz"illä. Hän lensi F/A-18C Horneteilla. Antonellilla on yli 3 200 lentotuntia 41 erilaisella lentokoneella ja hän on suorittanut 273 laskeutumista lentotukialukselle. Hän on valmistunut Yhdysvaltain ilmavoimien koelentokoulusta (laivaston vaihto-oppilaana).
Antonelli valittiin NASAn astronauttikoulutukseen heinäkuussa 2000. Antonelli palveli erilaisissa teknisissä tehtävissä ennen avaruuslentoaan. Hän toimi pilottina 16. maaliskuuta 2009 laukaistulla avaruussukkulalennolla STS-119.. Lento kuljetti viimeisen parin aurinkopaneeleita ja runko-osan Kansainväliselle avaruusasemalle (ISS). Hän vietti lennolla 12 päivää avaruudessa. Hän toimi pilottina 14. toukokuuta 2010 laukaistulla sukkulalennolla STS-132.
Karhuluoto
Karhuluoto () on Porin 63. kaupunginosa. Se sijaitsee Meri-Porissa, Mäntyluodon ja Herrainpäivien välillä. Muita läheisiä kaupunginosia ovat Yyteri, Kaanaa ja Uniluoto. Karhuluoto kuuluu Mäntyluodon koulupiiriin, ja sen postinumero on 28840.
Karhuluodon niemi oli vielä 1800-luvun puolivälissä saari Yyterinniemen edustalla ja kuului Yyterin kartanolle.
Vasili Košetškin
Vasili Vladimirovitš Košetškin (, s. 27. maaliskuuta 1983 Toljatti, Venäjän SFNT, Neuvostoliitto) on venäläinen jääkiekkomaalivahti, joka edustaa KHL:ssä pelaavaa Metallurg Magnitogorskia.
Košetškin aloitti uransa Lada Toljattin riveissä varamaalivahtina. Hänestä tuli seuran ykkösmaalivahti kaudella 2005–06, pelaten 41 runkosarjapeliä 51:stä.
Košetškin on pelannut Lada Toljattin lisäksi myös Metallurg Magnitokorskissa, ennen siirtymistään Severstal Tsherepovetsiin. Košetškin on pelannut Severstalin ykkösvahtina kaksi kautta, ja hän on joukkueensa avainpelaajia. Košetškin luetaan yleisesti KHL:n parhaiden maalivahtien joukkoon.
Košetškin oli olympiakultaa voittaneen venäläisten olympiaurheilijoiden joukkueen ykkösmaalivahti Pyeongchangin olympialaisissa 2018. Košetškin on ollut Venäjän maajoukkueessa voittamassa MM-kultaa 2009, MM-hopeaa 2010, sekä MM-pronssia 2007. Košetškin oli Venäjän kakkosvahti 2007 ja 2010 kisoissa, joissa hän pelasi molemmissa kolme ottelua. 2009 kisoissa Košetškin oli kolmosvahti.
Chelsea College of Art and Design
Chelsea College of Art and Design, aiemmalta nimeltään Chelsea School of Art, on Englannin johtavia taidekouluja. Se kuuluu osana University of the Arts London -kokonaisuuteen.
Koulu tarjoaa jatko-opintoja kuvataiteessa, graafisessa suunnittelussa, sisustussuunnittelussa ja tekstiilisuunnittelussa tohtorin tutkintoon asti. Koulu aloitti vuonna 1895 osana "South-Western Polytechnic" -koulua. Vuonna 1908 nimeksi tuli "Chelsea School of Art" ja vuonna 1989 "Chelsea College of Art and Design". Koulua johtaa David Garcia ja sen tilat sijaitsevat Millbankissa Lontoossa Tate Britainin lähellä.
Koululla on kolme näyttelytilaa, "Chelsea Space", "The Parade Ground" ja "The Triangle Gallery".
Suomalaisista taiteilijoista koulussa ovat opiskelleet muiden muassa Helmi Kuusi, Antti Ratalahti, Mari Sunna, Jani Ruscica ja Samu Raatikainen.
Villa Roosa
Villa Roosa on vuonna 1951 valmistunut M. Verran Huopa Oy:n entinen huopatossutehdas Orimattilassa. Tehdastoiminnan loputtua 1980-luvun lopulla rakennus on ollut kahdella eri omistajalla asuin- ja näyttelytilana vuoteen 2017 asti. Vuoden 2017 syksyllä rakennus vaihtoi jälleen omistajaa ja se on sittemmin ollut yksityiskäytössä.
Tehtaan perustajan Mikko Verran juuret ovat Kirvussa luovutetussa Karjalassa. Hän hankkitui harjoittelijaksi Kirvun Huopatossutehtaaseen vuonna 1915. 1930-luvun laman myötä tehtaan tuotantoa vähennettiin ja jopa lopetettiin vähäksi aikaa. Mikko Verta aloitti oman huopatossujen tuotannon Kirvun Tietävälän kylässä aluksi oman perheen voimin. Työntekijämäärä kasvoi noin 15 henkeen, kunnes vuonna 1940 Moskovan rauhan myötä Kirvu luovutettiin Neuvostoliitolle. Verran huopatossutehdas siirtyi evakkoon Orimattilaan. Tehdas palasi Kirvuun vuonna 1942 ja tuotantoa jatkettiin entisissä tiloissa. Huopatossut menivät pääasiassa armeijalle, koska raaka-aineen niukkuuden takia muuhun valmistukseen ei ollut juuri resursseja. Toiminta Kirvussa loppui uuteen evakkomatkaan juhannuksena 1944. Tehtaan uudeksi kotipaikaksi tuli Orimattila, jossa toiminta alkoi tilapäistiloissa vuonna 1945. Tehdas menestyi, tuotanto kasvoi ja yhtiölle valmistui uusi tehdas vuonna 1951. Uudessa rakennuksessa oli klassismin ja funktionalismin piirteitä. Rakennus oli kolmikerroksinen, rapattu valkoiseksi ja sen oli tarkoitus turvata yrityksen kehittyminen ja laajentuminen.
Tehdas menestyi, sen tuotteet palkittiin Helsingin suurmessuilla 1955 kultamitalilla. Mikko Verta johti tehdasta vuoteen 1968 asti. Hänen jälkeensä johtajana oli Arvo Munukka vuoteen 1975 ja hänen jälkeensä viimeiseksi johtajaksi jäänyt Erkki Lario. Lahden 1978 MM-hiihtojen arvovieraat saivat lahjaksi Verran huopikkaat. Tehtaan tuotanto loppui 1980-luvun loppupuolella.
Tekstiilitaiteilija Maisa Kaarna puolisoineen osti tehdasrakennuksen vuonna 1991 ja he muuttivat sen asunnoksi ja näyttelytilaksi. Maisa Kaarna järjesti tekstiilitaidenäyttelyitä kesäisin Villa Roosassa vuosina 1994–2007. Kaarnat antoivat entiselle tehdasrakennukselle nimen Villa Roosa, jossa ”villa” viittasi huopatossujen raaka-aineeseen.
Vuoden 2007 lopulla rakennuksen ostivat Eerika Malkki ja Jari Granholm, jotka jatkoivat Villa Roosan näyttelytoimintaa kesäisin, tekstiilitaiteen lisäksi esillä oli nykytaidetta. Villa Roosan näyttelytilat laajenivat rakennuksessa ylös- ja myös ulospäin – pihakin eli ”Tehtaanpuisto” oli näyttelytilana, samoin piharakennukseen tehty Kino Käkelä. Malkki ja Granholm luopuivat Villa Roosasta vuoden 2017 syksyllä.
Villa Roosan uudet omistajat ottivat rakennuksen kokonaan asuinkäyttöön eikä se ole avoinna yleisölle. He kunnostavat noin 1 000 neliömetrin laajuista rakennusta ja yli 7 000 neliön pihaa.
Rosemarie DeWitt
Rosemarie DeWitt (s. 26. lokakuuta 1971 Queens, New York, Yhdysvallat) on yhdysvaltalainen näyttelijä. Hän on tunnettu Emily Lahmanin roolista Foxin draamasarjassa "Standoff" sekä Charmaine Crainen roolista Showtimen komediasarjassa "Taran monta elämää".
DeWitt asuu tällä hetkellä Los Angelesissa. Hän on naimisissa "Standoff"-sarjan vastanäyttelijänsä Ron Livingstonin kanssa.
Inula candida ssp. candida
Inula candida" ssp. "candida on asterikasvien heimoon ja hirvenjuurten sukuun kuuluva "Inula candida" -lajin alalaji.
Lajia tavataan ainakin Kytheran, Kreetan, Kásoksen, Gávdoksen ja Kárpathoksen saarilla sekä Antikytheran, Porín (Prasonísi) ja Porétin (Lagoúvardos) saarten muodostamalla Natura 2000 -alueella. Kaikki saaret kuuluvat Kreikalle ja sijaitsevat Välimeressä.
"Inula candida" ssp. "candida" var. "rotundifolia" on "Inula candida" ssp. "candida" -alalajin muunnos.
Michael Good
Michael Timothy "Bueno" Good (s. 13. elokuuta 1962 Parma, Ohio) on yhdysvaltalainen NASAn astronautti ja entinen Yhdysvaltain ilmavoimien ammattiupseeri (everstiluutnantti). Hän osallistui toukokuussa 2009 ensimmäiselle sukkulalennolleen STS-125 "Atlantis", Hubble-avaruusteleskoopin viimeiselle huoltolennolle. Hän toimi toukokuussa 2010 tehtäväspesialistina toisella sukkulalennollaan STS-132.
Good syntyi Parmassa, Ohiossa, mutta kasvoi Broadview Heightsissa, Ohiossa. Hän on naimisissa Joan Dickinsonin kanssa. Heillä on kolme lasta.
Good palveli Yhdysvaltain ilmavoimissa lentäjänä. Good on lentänyt yli 2 300 tuntia yli 30 erilaisella lentokoneella, kuten F-111 ja F-15. Good valittiin NASAn astronauttikoulutukseen vuonna 2000.
Romeo Neri
Romeo Neri (26. maaliskuuta 1903 Rimini – 23. syyskuuta 1961 Rimini) oli italialainen telinevoimistelija ja olympiavoittaja.
Neri voitti voimistelu-urallaan kolme olympiakultaa Los Angelesista 1932 ja yhden hopean Amsterdamista 1928. Amsterdamissa hän sijoittui moniottelussa ja renkailla neljänneksi ja Italian joukkueen jäsenenä joukkuekilpailussa kuudenneksi. Los Angelesissa hän oli permannolla neljäs. Lisäksi Neri voitti Budapestin vuoden 1934 MM-kilpailuista hopeaa moniottelusta ja pronssia hypyssä.
Riminin urheilustadion on nimetty Nerin kunniaksi Stadio Romeo Neriksi.
Keir Gilchrist
Keir David Peters Gilchrist (s. 28. syyskuuta 1992 Lontoo, Englanti, Yhdistynyt kuningaskunta) on kanadalainen näyttelijä. Hänen tunnetuin roolinsa on Marshall Gregson Showtimen komediasarjassa "United States of Tara". Hän on näytellyt myös mm. televisiosarjoissa "Älä kerro äidille 2" (2003), "The Winner" (2007), "Family Guy" (2007) ja "The Listener" (2009) sekä elokuvissa "Saint Ralph" (2004), "Dead Silence" (2007) ja "The Rocker" (2008).
Gilchrist syntyi Lontoossa, Englannissa ja vietti siellä varhaiset vuotensa, minkä jälkeen hän muutti perheensä kanssa ensin Bostoniin, Massachusettsiin, sitten New Yorkiin, mistä he lopulta muuttivat Torontoon, Kanadaan.
Slade School of Fine Art
Slade School of Fine Art on tunnettu englantilainen taidekoulu, joka sijaitsee Bloomsburyn alueella Lontoon keskustassa. Vuonna 1871 perustettu koulu on osa University College Londonia ja yksi Englannin arvostetuimmista taidekouluista.
Koulun historia alkaa vuodesta 1868, jolloin Felix Slade (1788–1868) testamenttasi varoja kolmen oppituolin perustamiseen kuvataiteessa. Ne oli määrä sijoittaa Oxfordin yliopistoon, Cambridgen yliopistoon ja University College Londoniin. Tunnettuja opettajia ovat olleet Lucian Freud, Reg Butler ja Roger Fry.
Koulussa on 260 opiskelijaa. Koulun rehtorina toimii John Aiken. Vuosina 2005–2006 koulua ja sen tiloja uudistettiin, jolloin saatiin muun muassa täysin varustettu digitaalinen studio ja uudistetut kuvaveiston sekä taidegrafiikan tilat. Koulussa avattiin 1995 "The Slade Centre for Electronic Media in Fine Art".
Pölygraffiti
Pölygraffi, myös käänteisgraffiti tai pesugraffiti, on katutaiteen muoto, jossa tehdään väliaikaisia kuvia ja tekstejä poistamalla pölyä tai likaa seiniltä tai muilta pinnoilta.
Pölygraffiti syntyy esimerkiksi pyyhkimällä pölyä sormin ikkunoista tai muista pinnoista. Pesugraffitia käytetään myös kaupallisesti sissimarkkinoinnin muotona, jolloin tarkoituksena on tavoittaa kuluttujia uudella tavallisesta poikkeavalla tavalla. Pölygraffitin vastustajien mukaan siitä on enemmän haittaa kuin tavallisesta graffitista, jos koko rakennus joudutaan puhdistamaan.
Näkyvillä paikoilla olevat pölygraffitit saavat paljon huomiota. Yritykset, kuten Microsoft ja Smirnoff ovat mainostaneet tuotteitaan pesugraffitin avulla.
__notoc__
Pölygraffitia pidetään ympäristöystävällisenä, koska se on väliaikainen ja biohajoava, eikä siinä kulu materiaaleja kuten värejä tai paperia.
Pölygraffitin tekijöitä vastaan on yritetty nostaa syytteitä, mutta se on ollut hankalaa kuvien väliaikainen ja vähemmän tuhoavan luonteen vuoksi. Englantilaista Paul Curtisia, joka tunnetaan myös nimellä Moose, pidetään alan pioneerina. Hän on joutunut graffiteistaan myös syytteeseen.
Stephen Bowen
Stephen "Steve" Gerard Bowen (s. 13. helmikuuta 1964 Cohasset, Massachusetts) on yhdysvaltalainen NASAn astronautti ja Yhdysvaltain laivaston sukellusvenemies; hän lensi toisena sukellusvenemiehenä avaruuteen. Hän osallistui marraskuussa 2008 ensimmäiselle sukkulalennolleen STS-126 "Endeavour" Kansainväliselle avaruusasemalle (ISS). Hän toimi tehtäväspesialistina toisella sukkulalennollaan STS-132 toukokuussa 2010. Hän osallistui sukkulalennolle STS-133 "Discovery".
Bowen syntyi Cohassetissa, Massachusettsissa. Hän on naimisissa Deborah Aldenin kanssa. Heillä on kolme lasta.
Bowen palveli Yhdysvaltain laivastossa sukellusvenejoukoissa. Sukellusvenekoulutuksen jälkeen hän vietti kolme vuotta Sturgeon-luokan sukellusveneellä "USS Parche" (SSN-683) ja täydensi koulutustaan saman luokan "USS Pogylla" (SSN-647). Meritekniikan tutkinnon jälkeen hän palveli Los Angeles -luokan sukellusveneellä "USS Augusta" insinööriupseerina. Palvelusaikanaan hän sai ydinsukellusveneen komentajan pätevyyden. Vuonna 1997 hän siirtyi erityisoperaatioiden suunnittelukeskukseen (United States Special Operations Command (USSOCOM)). Vuonna 1999 hän työskenteli yhdeksän kuukautta reaktoreiden ja työntövoimajärjestelmän tarkastajana laivaston sukellusvenetutkimuslautakunnassa (INSURV).
Toukokuussa 2000 hänestä tuli uuden Virginia-luokan ensimmäisen hyökkäyssukellusveneen "USS Virginian" päällikkö ennen aluksen siirtymistä palveluskäyttöön.
Bowen on ensimmäinen NASAn astronauttikoulutukseen valitsema sukellusvenemies. Hänet valittiin koulutukseen heinäkuussa 2000, minkä hän aloitti elokuussa 2000. Kahden vuoden koulutuksen jälkeen hänet sijoitettiin aluksi teknisiin tehtäviin hänen odottaessaan sukkulalennolle pääsyä tehtäväspesialistina. Hän lensi 14. marraskuuta 2008 laukaistulla sukkulalennolla STS-126 ISS:lle. Bowen osallistui lennolla kolmelle avaruuskävelylle kokonaiskestoltaan 19 tuntia 56 minuuttia. 14. toukokuuta 2010 hänet laukaistiin toista kertaa avaruuteen lennolla STS-132.
19. tammikuuta 2011 Bowenin ilmoitettiin tulevan Timothy L. Kopra:n tilalle lennolla STS-133. Kopra oli loukkaantunut pyöräilyonnettomuudessa, mikä esti hänen osallistumisensa lennolle. Bowen on ensimmäinen (ja todennäköisesti ainoa) astronautti joka osallistuu peräkkäisille avaruussukkulalennoille.
Xining
Xining (yksinkertaistetut merkit: 西宁, perinteiset merkit: 西寧, pinyin: Xīníng) on Qinghain maakunnan pääkaupunki Kiinassa. Kaupungin väkiluku on 2,209 miljoonaa (2010) ja pinta-ala 7 424 neliökilometriä.
Xiningin paikalla on ollut asutusta jo 2 100 vuotta. Aikoinaan se oli tärkeä kaupankäynnin solmukohta silkkitiellä Tiibetiin. Song-dynastian aikana vuonna 1104 kaupunki sai nimen "Xining" joka tarkoittaa "rauha lännessä". Historian aikana käytettyjä nimiä ovat myös "Silung" ja "Qingtangcheng".
Lähistöllä, Gulangin kaupungin ja Wuwein piirikunnan seudulla teki aamulla 23. toukokuuta 1927 hyvin vakavia tuhoja momenttimagnitudin 7,6 maanjäristys. Se on seurausvaikutuksiltaan yksi vakavimmista maanjäristyksistä kautta aikojen ja aiheutti laajoja maanmurtumia. Kuolonuhreja oli yli 40 900, joidenkin arvioiden mukaan jopa 200 000.
Kaupunki rajoittuu idässä Haidongin prefektuuritason kaupunkiin. Lounaassa naapurina on Hainanin ja pohjoisessa Haibein autonominen prefektuuri.
Xining sijaitsee Tiibetin ylängön itäreunalla Huangshui-joen yläjuoksulla. Qinghaijärvi ("Kukunor") sijaitsee lyhyen automatkan päässä kaupungista. Kaupunki on n. 2,2 kilometriä merenpinnan yläpuolella.
Xiningistä lounaaseen sijaitsee "Gelugpa Sect"in syntymäpaikka, jonne on rakennettu tärkeä buddhalainen luostari Kumbum. Temppelin lähellä olevan vuoren huipulla avautuu näkymä kaupunkiin.
Piirikuntatasolla kaupunki jakautui seuraavasti (2010):Vuonna 2007 Maailmanpankki myönsi miljardin Yhdysvaltain dollarin lainan Huangshui- sekä Nanchuan-jokien hoitoon ja Sanxian tulvien ehkäisemiseen. Joilla on pituutta yhteensä 24,5 kilometriä.
Vuodesta 1959 Xining on ollut yhteydessä Kiinan rautatieverkostoon. Xining Caojiabun lentoasemalta lentokoneet liikennöivät suuriin kiinalaisiin kaupunkeihin, kuten Pekingiin, Shanghaihin, Hongkongiin, Chengduun, Kunmingiin, Xi’aniin ja Wuhaniin. Kiinan kansallinen valtatie numero 214:n alkupää sijaitsee Xiningissä.
Kjell Fjørtoft
Kjell Fjørtoft (5. maaliskuuta 1930 Tromssa, Norja – 14. toukokuuta 2010) oli norjalainen kirjailija, toimittaja ja dokumenttielokuvaohjaaja.
Fjørtoftin esikoisteos "Troms med bankene utenfor" julkaistiin 1966. Hän kirjoitti useita kirjoja muun muassa Norjan sotahistoriasta, joista erityisesti hänen kirjansa norjalaisista SS-rintamamiehistä herättivät keskustelua. Hän ohjasi 25 televisiodokumenttia NRK:lle ja 30 muuta dokumenttielokuvaa Pohjois-Norjasta. Hän toimi myös lehtimiehenä ja valokuvaajana, muun muassa Dagbladet-lehden Pohjois-Norjan toimituksessa 1968–1978. Fjørtoftille myönnettiin Tromssan läänin kulttuuripalkinto 1983.
Tony Abbott
Anthony John ”Tony” Abbott (s. 4. marraskuuta 1957 Lontoo) on australialainen poliitikko. Hän oli Australian liberaalipuolueen johtaja 2009–2015 ja pääministeri 2013–2015. Vuosina 2009–2013 hän johti oppositiota. Syyskuussa 2015 Abbott syrjäytettiin puoluejohtajan ja pääministerin paikalta hänen hävittyään vaalin Malcolm Turnbullille luvuin 54–44.
Abbott oli työministeri (1998–2003) ja terveysministeri (2003–2007) pääministeri John Howardin hallituksessa. Howardin hävittyä vuoden 2007 vaaleissa hän toimi yhtenä varjohallituksen ministerinä. Hänen poliittinen uransa alkoi kansanedustajan vuonna 1994.
Ennen politiikkaa Abbott työskenteli toimittajana muiden muassa "The Australian" -lehdessä. Hän on suorittanut talous- ja oikeustieteen tutkinnon Sydneyn yliopistossa. Lisäki Abbott sai Rhodes-stipendin ja suoritti Master of Arts (MA) -tutkinnon valtio-opista ja filosofiasta Oxfordin yliopistossa.
Ennen poliitikon uraansa hän oli menestyksekäs nyrkkeilijä. Hänellä on uusiseelantilainen vaimo ja kolme tytärtä.
Tony Cragg
Tony Cragg (s. 9. huhtikuuta 1949 Liverpool) on englantilainen kuvanveistäjä. Cragg on voittanut monia palkintoja, kuten Turner-palkinnon 1988.
Cragg opiskeli aluksi Cloucestershire College of Art and Design -koulussa Cheltenhamissa. Hän jatkoi 1969−1973 Wimbledon School of Artissa, missä opettaja tutustutti hänet Richard Longin ja Bill Woodrow'n tuotantoon. Cragg opiskeli vielä viisi vuotta Royal College of Artissa, samaan aikaan kuin Richard Wentworth. Cragg muutti 1977 Wuppertaliin Saksaan, missä hän on työskennellyt siitä lähtien. Craggilla on työhuone myös Ruotsissa Tjörnin saarella. Pohjoismaisessa Akvarellimuseossa Tjörnillä oli Tony Craggin näyttely 2007.
Monet Craggin varhaisista teoksista on tehty pois heitetyistä rakennustarvikkeista, hylätyistä keittiötarvikkeista tai muista löydetyistä materiaaleista, jotka tarjosivat laajan materiaalivalikoiman ja sopivat hänelle luonteenomaisiin teemoihin. Hän teki 1970-luvulla veistoksia käyttäen yksinkertaisia menetelmiä, kuten pinoamista ja kokoamista. Vuonna 1978 hän keräsi hylättyjen muoviesineiden jäännöksiä ja järjesti niitä värin mukaan. Ensimmäinen tämäntyyppinen teos oli "New Stones - Newton Stones". Pian tämän jälkeen hän teki lattialle ja seinälle teoksia, jotka muodostivat kuvia. Yhdessä näistä teoksista, "Britain Seen From the North" (1981), on Britannian saaren muoto seinälle kuvattuna niin, että pohjoinen on vasemmalla. Saaren vasemmalla puolella on ihmisfiguuri, joka katsoo saarta kuin ulkopuolinen. Teos koostuu löydetyistä esineistä. Usein sen tulkitaan kommentoivan Englannissa tuohon aikaan olleita taloudellisia vaikeuksia, jotka näkyivät vahvimmin maan pohjoisosissa.
Myöhemmin Cragg on käyttänyt myös perinteisiä materiaaleja, kuten puuta, pronssia, marmoria, joista hän on usein tehnyt yksinkertaisia muotoja. Cragg painottaa, että hän tekee teoksensa itse tehdastuotannon sijaan. Craggin mukaan kuvanveistoa pidetään staattisena tai jopa kuolleena, mutta hän haluaa materiaalin olevan veistoksissa dynaamista, liikkuvan ja kasvavan.
Vuonna 2008 Wuppertalissa avattiin Tony Craggin veistosten puisto. Hän myös opettaa Düsseldorfin taideakatemiassa.
Kurkimäen rautatieasema
Kurkimäen rautatieasema () on rautatieliikennepaikka Savon radalla Kuopion Kurkimäellä noin 17 kilometriä Kuopiosta Pieksämäen suuntaan. Asema avattiin liikenteelle lokakuussa 1889 ja sen on suunnitellut Knut Nylander Oulun radan pysäkin piirustusten mukaan.
Kurkimäen asema sijoittui keskelle vaurasta maaseutua, lähelle Vehmasmäen ja Pellesmäen kyläkeskuksia. Vehmasmäki oli vanhastaan maanteiden solmukohta, josta lähtivät tiet Kuopioon, Leppävirralle ja Suonenjoelle. Kylässä oli myös kestikievari. Kurkimäen asemarakennukseen vuonna 1906 lisätty poikkipääty on Bruno Granholmin käsialaa. Kurkimäestä tuli myös karttulalaisten käyttämä rautatieasema, sillä radalla oli Karttulan puolella vain Airakselan pysäkki vaatimattoman kärrypolun päässä. 1800-luvun lopulla tutkittiin mahdollisuuksia uuden ratayhteyden rakentamiseksi Kurkimäestä Ylivieskaan tai Sieviin, mutta rata linjattiin lopulta Iisalmesta.
Rautatien ansiosta Kurkimäestä kehittyi Kuopion maalaiskunnan eteläosan tärkein asutuskeskus, jossa oli 1960-luvulla liki 400 asukasta. 1970-luvulla tehdyn rataoikaisun myötä asema on jäänyt hieman sivuun radasta. Vanhaa rataa käytettiin tämän jälkeen puutavaran kuormausraiteena 1990-luvun lopulle saakka, jolloin se purettiin ylikulkusillan rakentamisen yhteydessä. Uusi kuormausraide rakennettiin radan itäpuolelle. Kurkimäki muutettiin miehittämättömäksi liikennepaikaksi vuonna 1983.
Aseman henkilöliikenne lakkautettiin kesäkuussa 2002 Savon radan paikallisliikenteen kanssa. Nykyisin liikennepaikalla on puutavaran kuormausta sekä junakohtauksia.
Khattiya Sawasdipol
Khattiya Sawasdipol (, 2. kesäkuuta 1951 Photharam, Ratchaburi – 17. toukokuuta 2010) oli thaimaalainen kenraali. Hän tuki avoimesti vuoden 2006 vallankaappauksen jälkeen muodostettua, uusia vaaleja ja hallituksen eroa vaativaa UDD-liikettä ("National United Front of Democracy Against Dictatorship"), jonka kannattajat tunnetaan nimellä ”punapaidat”. Mielipiteidensä ja toimintansa vuoksi hän sai mediassa lisänimen "Se Daeng" (, 'punainen komentaja').
Khattiya Sawasdipol, joka lukeutui UDD:n radikaaliin siipeen, omaksui liikkeen sotilaallisen strategin roolin. Punapaitojen maltilliset johtajat ovat ottaneet kenraaliin etäisyyttä, koska eivät jaa tämän näkemyksiä kovemmista otteista. Pääministeri Abhisit Vejjajiva on kutsunut häntä ”terroristiksi”.
Khattiya Sawasdipol oli 13. toukokuuta 2010 Sala Daengin liittymässä Bangkokissa UDD:n mielenosoittajien valtaamalla alueella antamassa haastattelua New York Timesin toimittajalle, jolloin hän haavoittui kuolettavasti luodinosumasta päähän. Hän kuoli neljä päivää myöhemmin sairaalassa.
Devils Tower
Devils Tower on tuliperäisestä kivestä muodostunut yksinäinen vuori Crookin piirikunnassa Wyomingin osavaltiossa Yhdysvalloissa. 
Vuori on juureltaan 303 metriä korkea, ja sen huippu on 1 559 metriä merenpinnan yläpuolella. Paitsi nähtävyys se on myös suosittu kalliokiipeilykohde ja intiaanien pyhä paikka, minkä takia valtaosa kiipeilijöistä jättää vuoren rauhaan aina kesäkuisin, eikä kiipeilijöiden sallita jättävän mitään jälkeensä; eritoten kiveä vahingoittavien hakojen tai ankkureiden käyttö on kielletty.
Vuori on fonoliittistä porfyyriä, ja se on todennäköisesti syntynyt, kun eroosio on kuluttanut pehmeämpää ainesta maan uumenista tulleen vulkaanisen purkaustuotteen, intrusiivikiven, ympäriltä. Devils Tower suojeltiin 1906 Yhdysvaltain ensimmäisenä kansallismonumenttina. Suojelualue kattaa noin 5,5 neliökilometriä.
Devils Tower on keskeisessä osassa elokuvassa "Kolmannen asteen yhteys" (1977).Devils Tower FAQ
Luettelo televisiosarjan Danny Phantom jaksoista
Luettelo Danny Phantom-sarjan jaksoista. Jaksot ovat tuotantokausikohtaisessa luettelossa Yhdysvaltain alkuperäisessä esitysjärjestyksessä.
Sarja alkoi Nicktoonsilta 3. huhtikuuta, 2004 jaksolla "Mystery Meat". Ensimmäinen tuotantokausi käsitti 20 jaksoa ja päättyi jaksoon "Control Freaks" 17. kesäkuuta, 2005.
Toinen tuotantokausi käsitti 20 jaksoa ja alkoi jaksolla "Memory Blank" 24. kesäkuuta 2005 ja päättyi jaksoon "Kindred Spirits" 17. kesäkuuta 2006.
Kolmas tuotantokausi alkoi 2. maaliskuuta 2006 jaksolla "Eye for an Eye" ja päättyi kaksiosaiseen jaksoon "Phantom Planet" 24. toukokuuta 2007. Kolmas tuotantokausi käsitti 13 jaksoa.
Chablais’n Alpit
Chablaisin Alpit on Läntisiin Alppeihin kuuluva vuorijono, joka sijaitsee osittain Sveitsin Valais'n kantonissa, osittain Ranskan puolella Haute-Savoien departementissä.
Korkein Chablaisin Alppeihin kuuluva huippu, Hauts-Forts on 2 466 metriä korkea. Yli kahteen kilometriin ulottuvia huippuja on kaikkiaan viisikymmentä.